B. Bugár, podpredseda NR SR: (2006-01-31):
E. Černá, poslankyňa: Milí kolegovia a kolegyne, ak dovolíte za predkladateľov by som rada ešte povedala pár slov k tomuto zákonu. Samozrejme, je to zákon, ktorý výrazne liberalizuje podmienky rozvodov na Slovensku a dáva možnosť ľuďom slobodne sa navzájom dohodnúť, nehádať sa a nehandrkovať sa zbytočne a najmä zachrániť aspoň posledné čriepky z toho manželstva, kde sa dvaja ľudia ešte pred pár rokmi mali radi a vážili si jeden druhého. Chcem povedať, že, samozrejme, nie sme prvou krajinou, v ktorej je takáto možnosť podávaná v súčasnej chvíli. Minule, pred pol rokom nám tento zákon neprešiel snáď len o jeden hlas. Chcem povedať, že chodím po Slovensku, tak ako aj vy a ja neverím tomu, že tak ako aj ja, tak vy nepočúvate hlasy ľudí, ktoré hovoria, že sa im tento návrh zákona páči a že by privítali takúto možnosť, pretože to nie je o tom, že sa dvaja rozvádzajú a musia sa povinne dohodnúť a spísať nejakú dohodu, ale je to o tom, že dvaja slušní ľudia, ktorí ešte dokážu spolu komunikovať, môžu spísať takúto dohodu pred notárom a môžu predstúpiť dohodnutí pred sudcu a byť dohodnutí na tom, ako sa postarajú o svoje deti, čo je absolútne zásadné, pretože, prirodzene, rodina je to najdôležitejšie, čo v tejto spoločnosti chceme všetci podporovať. Prirodzene, musia mať dohodnuté, ako sa vysporiadajú so svojím majetkom, ktorý si nazbierali za celý život, pretože toto je najväčší problém po rozvodoch. Dobre viete, že rozviesť sa je jedna záležitosť a potom nasleduje tá dvojročná, trojročná štrapácia a ťahanice sa o majetok, nenávisť, vojny, bitky a neviem čo ešte. Veľmi jasne a naozaj dôsledne sme si dávali pozor pri úprave tohto zákona, aby sudca mal posledné slovo pri tom, ako rozhodne o osude dvoch rozvádzajúcich sa. Jedine sudca môže rozhodnúť, jedine sudca môže rozviesť a jedine sudca môže zastaviť celý tento stav. Akonáhle bude sudca cítiť nejakú pochybnosť z ktorejkoľvek strany, jednoducho zastaví toto konanie a ľudia sa musia podrobiť absolútne klasickému rozvodovému konaniu. Teda nejde o povinnosť, ide o možnosť. Ja chápem priateľov z KDH, že by najradšej privítali tvrdostné klauzuly, ja tomu úplne rozumiem, ale my vnímame túto situáciu takto a chceme ľuďom umožniť sa dohodnúť, a teda ušetriť celú tú rodinu čo najväčšej traumy, pretože toto nie je len trauma pre dvoch rozvádzajúcich sa ľudí, to nie je len trauma preto, že sny padli, preto, že je to najprv o snoch, je to najprv o tom, že chceme spolu žiť celý život. A nikto nejde do manželstva predsa s tým, že raz využije túto možnosť dohodnúť sa na rozvode dohodou, ale ide každý do manželstva s tým, že chce prežiť krásny a úspešný život počas celého svojho životného obdobia. Teda hovoríme o tom dať šancu ľuďom, ktorí už nemôžu ďalej spolu žiť. Ja som presvedčená, že všetci tí, ktorí ešte môžu zabojovať o záchranu svojho manželstva, urobia dávno predtým všetky nevyhnutné kroky. Ja si myslím, že je to tak asi všetko, z čoho som chcela to najdôležitejšie povedať. Prirodzene,  sme pripravení sa aj prispôsobiť mnohým návrhom. Tento zákon v podstate aj teraz ide k vám, lebo ho máte na laviciach jemne upravený, pretože sme rešpektovali podmienky niektorých kolegov, ktorí povedali, že je to zaujímavé, je to krok dopredu, ale predstavovali by si ešte tento alebo tento bod zmeniť, prispôsobili sme sa. Takže ak by tento zákon prešiel do druhého čítania, veľmi radi si sadneme s kýmkoľvek a veľmi radi splníme nejaké vaše námietky alebo želania, ktoré by mohli tento zákon vylepšiť. Ale v každom prípade si myslím, že by sme mali ísť dopredu a že sme tu od toho, aby sme ľuďom uľahčovali, nie komplikovali život. Ďakujem vám veľmi pekne.